માત્ર ખાણીપીણીની દુકાનો કે રેસ્ટોરન્ટ જ નહીં, પરંતુ મિડિયા કંપની સ્કાયે પણ તાજેતરમાં જાહેરાત કરી હતી કે તે પાણીની બૉટલો અને કપ સહિત ડિસ્પૉઝેબલ પ્લાસ્ટિકને તેની કેન્ટીનમાંથી દૂર કરી રહી છે. બેડફૉર્ડશાયરમાં લંડન ઝૂ અને વ્હિપસ્નેડ ચલાવતા ઝેડએસએલના જાહેરખબરનાં વડાં કેથરીન ઇંગ્લેન્ડે કહ્યું હતું કે પર્યાવરણ જાળવવાની સખાવતી કંપની તરીકે અમને સમુદ્રમાં પ્લાસ્ટિક ભળવા અંગેની ખૂબ જ ચિંતા છે. વર્ષ ૨૦૧૬ના ઉનાળાથી ઝેડએસએલ તેની લંડન અને વ્હિપસ્નેડના સ્થળોએ પાણીની એક વાર વપરાતી પ્લાસ્ટિકની બૉટલો વેચતી નથી. તેના બદલે તેણે પાણીના ફુવારા સ્થાપિત કર્યાં છે. ઉપરાંત પાણી માટે પ્લાસ્ટિકના વૈકલ્પિક પેકેજિંગનો ઉપયોગ શરૂ કર્યો છે.